ການ​ສຶກ​ສາ ພົບ​ວ່າ ນົກ​ໃນ​​ອາ​ເມ​ຣິ​ກາ​ເໜືອ ຫຼຸດ​ລົງ 3 ພັນ​ລ້ານ​ໂຕ ນັບ​ແຕ່​ປີ 1970 ມາ
ຫຼາຍກວ່າ 90 ເປີ​ເຊັນ​ ຂອງ​​ພວກນົກ ​ທີ່​ຫລຸດ​ລົງ​ນັ້ນ ແມ່ນ​ເປັນ​ນົກ 12 ຊະນິດ ໂດຍ​​ມີ​ນົກ​ກະ​ຈິບ​ ນຳ​ໜ້າ​ໝູ່.
ຖ້າຫາກທ້ອງຟ້າຂອງທະວີບອາເມຣິກາເໜືອ ເບິ່ງຄືວ່າ ມີຄວາມງຽບກວ່າແຕ່ກ່ອນ ນີ້ອາດເປັນຍ້ອນຈຳນວນປະຊາກອນນົກ ໄດ້ຫລຸດລົງຢ່າງຫຼວງຫຼາຍ ໃນໄລຍະ 50 ປີຜ່ານມານີ້ ລາຍງານຂອງວາຣະສານວິທະຍາສາດແຈ້ງວ່າ ຈຳນວນນົກຢູ່ໃນສະຫະລັດ ການາດາແລະເມັກຊິໂກໄດ້ຫຼຸດລົງຈາກປີ 1970 ສາມພັນລ້ານໂຕ ຫຼືເປັນການຫຼຸດ ລົງປະມານ 29 ເປີເຊັນ ພວກອະນຸລັກສິ່ງແວດລ້ອມ ເອີ້ນການຫຼຸດລົງຂອງນົກວ່າ ເປັນວິກິດການຮ້າຍແຮງທາງດ້ານນິເວດວິທະຍາ ທ່ານເຄນເນັດ ໂຣເຊັນເບີກ ຈາກມະຫາວິທະຍາໄລຄໍແນລ ທີ່ເປັນຫົວໜ້າໃນການສຶກສາຄົ້ນຄວ້າ ກ່າວວ່າ “ສິ່ງທີ່ໜ້າຢ້ານກົວຢ່າງນຶ່ງກ່ຽວກັບການຄົ້ນພົບດັ່ງກ່າວກໍຄື ມັນເກີດຂຶ້ນຢ່າງບໍ່ໜ້າເຊື່ອພາຍໃຕ້ສາຍຕາຂອງເຮົາ ພວກເຮົາອາດຈະບໍ່ໄດ້ສັງເກດເບິ່ງ ຈົນເທົ່າມັນສວາຍເກີນໄປແລ້ວ ” ຫຼາຍກວ່າ 90 ເປີເຊັນຂອງພວກນົກທີ່ຫລຸດລົງນັ້ນ ແມ່ນເປັນນົກ 12 ຊະນິດ ໂດຍມີນົກກະຈິບນຳໜ້າໝູ່ ພວກນັກຊ່ຽວຊານໄດ້ຖິ້ມໂທດກ່ຽວກັບການຫຼຸດລົງຂອງພວກນົກໃສ່ການຫາຍສາບສູນໄປຂອງທົ່ງຫຍ້າແລະດອກຫຍ້າທຳມະຊາດ ຍ້ອນຫັນເອົາໄປເຮັດໄຮ່ເຮັດສວນ ນອກນັ້ນແລ້ວ ພວກເຂົາເຈົ້າຍັງກ່າວວ່າ ຢາຂ້າແມງທີ່ເຮັດໃຫ້ແມງໄມ້ຕ່າງໆດັບສູນໄປ ທີ່ນົກຫຼາຍຈຳພວກໃຊ້ເປັນອາຫານນັ້ນ ທ່ານໂຣເຊັນເບີກກ່າວວ່າ “ພວກເຮົາເຫັນທົ່ງໝາກສາລີແລະຜົນລະປູກອື່ນໆຈະເລີນງອກງາມຂຶ້ນມາແທນ ທຸກສິ່ງຢ່າງແມ່ນປາສະຈາກແມງໄມ້ແລະໃຊ້ກົນຈັກມັນຈຶ່ງບໍ່ມີບ່ອນເຫຼືອໄວ້ໃຫ້ພວກນົກ ພວກສັດ ແລະທຳມະຊາດເລີຍ ”